מירב בן ארי

מירב בן ארי (נולדה ב-13 בנובמבר 1975) היא פוליטיקאית ישראלית, המכהנת כחברת הכנסת, מרכזת האופוזיציה ויו"ר סיעת יש עתיד. בין השנים 2015–2019 הייתה חברת הכנסת העשרים מטעם מפלגת כולנו. היא חזרה לכנסת בשנת 2021 לאחר הבחירות לכנסת העשרים וארבע כחברת כנסת מטעם מפלגת יש עתיד. 

 ביוגרפיה 
בן ארי נולדה ברעננה לרפאל בן אריה (במקור איובי), שעלה מאיראן, ולאסתר (לבית סעדון) ממוצא לובי. כשהייתה בת עשר עברה עם אמה ואחותה לנתניה שם גדלה. היא גדלה בבית מסורתי ולמדה בתיכון הדתי "בר אילן" בנתניה. 

היא שירתה בצה"ל בחיל החינוך והייתה מצטיינת אלוף פיקוד הצפון בשנת ה-50 למדינה. בתפקידה האחרון הייתה קצינת החינוך של חטיבת גולני תחת פיקודו של גדי איזנקוט.

בן ארי בעלת תואר ראשון במשפטים וממשל ותואר שני במנהל עסקים והתמחות במנהיגות ציבורית, שניהם מהמרכז הבינתחומי הרצליה. בשנים 2003–2004 כיהנה כיושבת ראש אגודת הסטודנטים במרכז הבינתחומי והייתה לאישה הראשונה המשמשת בתפקיד זה. לאחר שנת התמחות ומשעברה את בחינות הלשכה החליטה לעשות שינוי קריירה ולעזוב את משרד עורכי הדין בו עבדה. 

בצעירותה השתתפה במלכת המדבר והדריכה טיולי ג'יפים של נשים.

בן ארי בוגרת קורס דירקטורים בתאגידים עירוניים ממשלתיים של להב – לימודי הכשרה בניהול. וכן בוגרת קרן אייסף.

 קריירה 
בשנת 2005 השתתפה בתוכנית המציאות "דרוש מנהיג" בהנחיית קובי מידן בערוץ 2 של טלעד, וזכתה בה במקום הראשון. את כספי הזכייה, חמישה מיליון ש"ח, השקיעה כחלק מתנאי התחרות בהקמת מרכזי ספורט אתגרי להעצמת נוער בסיכון, היא הקימה בשנת 2006 את מרכז "דרך אתגר" בנתניה. בשנת 2008 הקימה מרכז מקביל בהרצליה בשם "דרך הגלים", מטעם העמותה לתפנית בחינוך של קרן רש"י. את שני המרכזים הללו ניהלה במשך עשר שנים.

קריירה פוליטית
בשנת 2013 התמודדה למועצת העיר תל אביב-יפו מטעם רשימת "רוב העיר", שבה הוצבה במקום הרביעי. היא נבחרה למועצה והייתה מחזיקת תיק קידום נוער וילדים בעירייה.

 הכנסת העשרים 
בשנת 2015, לקראת הבחירות לכנסת העשרים, הצטרפה למפלגת "כולנו" בראשות משה כחלון. היא שובצה במקום העשירי ברשימתה ונבחרה לכנסת. במהלך הקמפיין נאמה בן ארי את "נאום ההומלסים", שבו התייחסה לבעיית הדיור בישראל.

תוך כדי הקדנציה הייתה בן ארי חברה בשבע ועדות של הכנסת: ועדת חוץ וביטחון, הוועדה לקידום מעמד האישה ולשוויון מגדרי, הוועדה לענייני ביקורת המדינה, ועדת החינוך, התרבות והספורט, ועדת העבודה, הרווחה והבריאות, ועדת העלייה והקליטה והתפוצות והוועדה לטיפול בנגע הסמים. נוסף לכך הייתה יושבת הראש בשלוש ועדות משנה: הוועדה לטיפול בצעירים חסרי בית, הוועדה לחינוך הבלתי פורמלי והוועדה לטיפול בחוק המזונות.

פעילותה התאפיינה בעשייה עבור הסטודנטים, קהילת הלהט"ב, חיילים בודדים ונוער בסיכון עבורם קידמה תוכניות וכן עשייה למען חולי צליאק.

ב-2019 לקראת הבחירות לכנסת העשרים ואחת הוצבה במקום השישי ברשימת כולנו. המפלגה זכתה בארבעה מנדטים בלבד, ובן ארי לא נבחרה לכנסת.

 לאחר הבחירות 
בשנת 2021 השתתפה בעונה התשיעית של תוכנית הטלוויזיה "גולסטאר", שנקראה "גולסטאריות 3".

בשנים 2020–2021 הייתה מרצה לפוליטיקה במרכז הבינתחומי הרצליה ובמכללה האקדמית תל אביב-יפו.

בשנים 2020–2021 שימשה יועצת לקשרי ממשל ואסטרטגיה של המגזר השלישי בחברת השתדלנות (לובי) "הקבינט".

 הכנסת העשרים וארבע 
לקראת הבחירות לכנסת העשרים וארבע, בשנת 2021, עברה בן ארי למפלגת "יש עתיד" שם שובצה במקום התשיעי ברשימה. לאחר שהמפלגה קיבלה בבחירות 17 מנדטים נכנסה בן ארי לכנסת בשנית.

בכנסת העשרים וארבע היא כיהנה כיושבת ראש ועדת ביטחון הפנים, והייתה חברה בוועדת הכנסת.

 הכנסת העשרים וחמש 
לקראת הבחירות לכנסת העשרים וחמש שובצה בשנית במקום התשיעי ברשימת יש עתיד ונבחרה כחברת כנסת. היא מכהנת כמרכזת פעילות האופוזיציה ויושבת ראש סיעת יש עתיד.

בבדיקה של "שקוף" מפברואר 2024 נמצאה בן ארי עם מספר ההצבעות במליאה הגבוה ביותר מקרב חברי האופוזיציה והשנייה מכל חברי הכנסת במושב החורף.

בדצמבר 2025 אישרה מליאת הכנסת בקריאה שנייה ושלישית את החוק של בן ארי הקובע שמפכ״ל המשטרה, נציב שירות בתי הסוהר והרמטכ״ל יגישו דוחות שנתיים המפרטים את הפעולות שנקטו למניעת הטרדה מינית בארגוניהם, את מספר הדיווחים על הטרדות מיניות ואת אופן הטיפול בהן.

בן ארי מנהלת חשבון טוויטר פופולארי עם יותר מ-70 אלף עוקבים ברשת החברתית X (לשעבר טוויטר), ועשרות אלפים נוספים באינסטגרם, בפייסבוק, ביוטיוב ובטיקטוק. סרטון הנאום שלה לכבוד 3 שנים לממשלת נתניהו צבר מאות אלפי צפיות בטיקטוק. הסרטון בו היא תוקפת את חברת הכנסת טלי גוטליב צבר למעלה מחצי מיליון צפיות. 

 חיים אישיים 
בן ארי מתגוררת בתל אביב. היא אם לבת שנולדה בשנת 2017 לה ולידידה אופיר לוסטמן שהוא הומוסקסואל, שאותה הם מגדלים בהורות משותפת.

 דעותיה הציבוריות ופעילותה 
בן ארי מגדירה עצמה אשת מרכז מבחינה פוליטית והייתה חלק ממפלגות המרכז "כולנו" ויש עתיד". 

מירב בן ארי היא מהמבקרות הבולטות באופוזיציה של ממשלת נתניהו ויצאה בפומבי מספר פעמים נגד הרפורמה המשפטית של השר יריב לוין. בינואר 2026 האשימה את הממשלה בכך שמאות אלפי ישראלים עזבו את ישראל בשנתיים האחרונות בגלל מדיניותה.

בן ארי פעילה למען קידום נשים ואוכלוסיות מוחלשות. ב-2017 הגישה, יחד עם זהבה גלאון, תיקון לחוק שירותי רווחה שעסק במענק הסתגלות לנשים ששהו במקלט לנשים מוכות. החוק עסק בזכאות של נשים ששהו במקלט תהיה זכאית לסל שירותים מהמדינה. היא פעלה למען קידום נשים מוחלשות בכנסת ובוועדות השונות ובאמצעות חקיקה. כיום נחשבת בן ארי לאחת מחברות הכנסת הפעילות ביותר למען קידום נשים ולמען אוכלוסיות מוחלשות בכנסת הנוכחית. היא נבחרה חמש פעמים ברציפות לח"כית החברתית ביותר בקואליציה והח"כית הסטודנטיאלית ביותר בכנסת וזכתה באות מטעם המדד המגדרי.

בן ארי תומכת בקהילת הלהט"ב. ביולי 2018, בהצבעה על "חוק הפונדקאות", הצביעה בן ארי נגד אישור החוק, בניגוד לעמדת הקואליציה, משום שהחוק לא כלל גברים יחידניים בין הזכאים להליך זה. בהודעה שפורסמה לאחר ההצבעה נאמר כי בן ארי וח"כ אמיר אוחנה (אף הוא מהקואליציה), שגם הוא הצביע נגד, יגישו יחד הצעה לתיקון החוק כך שתתאפשר פנייה להליך פונדקאות גם לגברים מהקהילה הגאה. בראיונות רבים ספרה על אבי בתה שנמצא בזוגיות עם גבר ועל תמיכתה בקהילה. בינואר 2026 תקפה בחריפות את חבר הכנסת שלמה קרעי על כך שקרא לחבר הכנסת יוראי להב-הרצנו "בהמה".

קישורים חיצוניים

 רשתות חברתיות 
 מירב בן ארי, באתר ערוץ כנסת

 כתבות 


 שיר אוסטפלד, דרך האתגר, באתר קול השרון, 12 במרץ 2015

 הדס בשן, "אני שמחה שהפכתי לאמא רק אחרי גיל 40": ח"כ מירב בן ארי מסכמת שנה ראשונה של הורות משותפת, באתר את, 3 ביולי 2018


 שרה העצני-כהן, סוף־סוף, ועדה עם קבלות, ישראל היום, 16 בדצמבר 2021
 "לחברות כנסת אין חופשות לידה", שיחה עם מעיין אדם, 103fm, ה-9 ביוני 2023

 רפי רשף אינטימי עם מירב בן ארי, עונה 4, פרק 57 מאקו, 30 במרץ 2023 
 מירב בן ארי ואסף אופיר, אנשים עם נסלי ברדה, מאקו, 2023 





הערות שוליים

קטגוריה:חברות הכנסת העשרים
קטגוריה:חברי הכנסת העשרים
קטגוריה:חברי הכנסת מטעם כולנו
קטגוריה:חברות מועצת העיר תל אביב-יפו
קטגוריה:מתמודדי דרוש מנהיג
קטגוריה:זוכים בתוכניות מציאות ישראליות
קטגוריה:משתתפי גולסטאר
קטגוריה:חברי הכנסת מטעם יש עתיד
קטגוריה:חברות הכנסת העשרים וארבע
קטגוריה:חברי הכנסת העשרים וארבע
קטגוריה:חברי הכנסת העשרים וחמש
קטגוריה:חברות הכנסת העשרים וחמש
קטגוריה:נתניה: חברי הכנסת
קטגוריה:בוגרות המרכז הבינתחומי הרצליה: משפטים
קטגוריה:בוגרי המרכז הבינתחומי הרצליה: משפטים
קטגוריה:ישראליות שנולדו ב-1975
קטגוריה:ישראלים שנולדו ב-1975
קטגוריה:יושבי ראש הוועדה לביטחון לאומי